
                                                          Nr.23/454/2008
AVIZ

asupra proiectului de Lege pentru aderarea României la Convenţia internaţională din 2001 privind răspunderea civilă pentru prejudicii provocate de poluarea cu hidrocarburi de consum de la navele maritime (BUNKERS), adoptată la Londra la 23 martie 2001



În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii  a fost sesizată, cu nr.P.L.x 636 din 4 noiembrie 2008, pentru aviz la Comisia juridică, de disciplină şi imunităţi, cu proiectul de Lege pentru aderarea României la Convenţia internaţională din 2001 privind răspunderea civilă pentru prejudicii provocate de poluarea cu hidrocarburi de consum de la navele maritime (BUNKERS), adoptată la Londra la 23 martie 2001.



Proiectul de lege are ca obiect de reglementare ratificarea unei convenţii internaţionale prin care se stabilesc răspunderi concrete pentru toate formele de poluare cu hidrocarburi şi lubrifianţi de consum precum şi necesitatea limitării răspunderii în cazul acestui tip de poluare.



Convenţia a fost adoptată în cadrul Conferinţei internaţionale privind răspunderea şi despăgubirea pentru prejudicii provocate de poluarea cu hidrocarburi de consum de la navele maritime, desfăşurată la Londra în perioada 19 – 24 martie 2001.



Prin Decizia 2002/762/CE, Consiliul Uniunii Europene a autorizat statele membre să ratifice această convenţie.



În conformitate cu prevederile Constituţiei României, republicată, Camera decizională pentru acest proiect de lege este Senatul.


Proiectul de lege a fost avizat favorabil de Consiliul Legislativ, cu actul nr.1039 din 8 septembrie 2008, cu observaţii şi propuneri care au fost preluate în text.

Examinarea proiectului de lege a avut loc în şedinţa comisiei din data de 3 februarie 2009.


La lucrări au fost prezenţi 27 deputaţi din totalul de 28 deputaţi, membri ai comisiei.



La dezbaterile asupra proiectului de lege au participat, în calitate de invitaţi, specialişti din Ministerul Transporturilor şi Infrastructurii.



Ţinând seama de prevederile Deciziei Consiliului Uniunii Europene nr.2002/762/CE, de avizul favorabil al Consiliului Legislativ şi de punctul de vedere al Ministerului Transporturilor şi Infrastructurii, membrii comisiei au hotărât, în unanimitate, să avizeze favorabil proiectul de lege în forma prezentată de Guvern.



Prin obiectul de reglementare şi conţinut, proiectul de lege face parte din categoria legilor ordinare.

PREŞEDINTE,
Iulian Iancu
Consilieri,

Daniel Bădina

Octavian Martin

